**Ručná sadzba**

Pred vynájdením sádzacích strojov mali tlačiarne len ručnú sadziareň. Všetky texty a ďalšie znaky sa sádzali ručne. Ručné sadziarne sú typické a v podstate sa nemenili mnoho storočí. Majú regály zostavené do ulíc, v ktorých stoja ruční sadzači a na pracovných doskách regálov pracujú.

Do písmových regálov sa zasunujú písmovky, nízke veľké zásuvky rozdelené priehradkami na malé diely, do ktorých sa ukladajú jednotlivé druhy písmen. Okrem regálov je v ručnej sadziarni veľké množstvo ďalších zariadení, ktoré sa nazývajú sadziarenský nábytok. Skoršie bol výlučne drevený, teraz je kovový, kombinovaný s drevom a tvrdou plastickou látkou. Na ukladanie hotovej sadzby sa používajú doskové regály. Regály s písmovkami majú jednotlivé zásuvky zvonku označené druhom písma, ktorý obsahujú veľkosť jeho kužeľky – napr. Grotesk 12b. Naplnená veľká písmovka váži asi 30kg.

Pred začatím ručnej sadzby na zákazke tlačoviny treba vyhotoviť podľa charakteru práce **návrh na typografickú úpravu.** Návrh sa môže vypracovať viac alebo menej podrobne. Môže ho dodať zákazník, alebo mu ho vypracuje návrhárske oddelenie tlačiarne, kde sú sadzači – návrhári. Ručný sadzač postupuje podľa návrhu alebo náčrtu. Usporiada podľa neho všetky tlačové prvky, teda písmo, text, ilustrácie a ich ďalšie opisy a ďalšie súčasti .Nástrojom ručného sadzača je **kovové sadzadlo,** ktoré drží v ľavej ruke. Pravou rukou vyberá z jednotlivých priehradok šikmo uloženej písmovky písmená a znaky. Pravopis by mal mať pred očami uchytený do zvislého držiaka. Do sadzadla vkladá jednotlivé písmená, medzislovné výplnky, prípadne medziriadkové preklady. Do sadzadla vojde asi osem riadkov s písmom zvyčajnej knižnej veľkosti. Sadzadlo má zarážku na stanovenie a udržanie dĺžky riadkov. Pri hladkej, jednoduchej sadzbe môže ručný sadzač takto za hodinu vysádzať až 1500 znakov.

Obsah sadzadla sadzač vyberá a kladie na **kovovú sadzobnicu.** Je to platňa s tromi vyvýšenými okrajmi na prenášanie a spracovanie sadzby. Vysádzaný stĺpec alebo stránku sadzač pevne vyviaže konopným špagátom, aby sa nerozpadli.

Do priehradok **písmovky** sa ukladá písmo celej abecedy s rovnakou veľkosťou kužeľky. Jednotlivé druhy písmen sa nerozmiestňujú podľa abecedy, ale tak, aby najčastejšie používané znaky mal sadzač čo najbližšie k pravej ruke. Ručný sadzač musí vziať do ruky každé jednotlivé písmeno, znak a výplnkový materiál, ktorý kladie na netlačiace miesta.